khistorydata/jeongjo-sjw-relations huggingface dataset:
정조 11년
以京畿監司狀啓頹壓民家恤典題給事傳于李敏采曰今此題給安知其有名無實從近發遣宣傳官或備郞抽牲摘奸考其虛實先自卿營各別考察俾無現發之弊事回諭
정조 11년
以京畿監司狀啓越獄罪人李希景過限未捕前郡守趙光逵罪狀令攸司稟處事傳于李敏采曰今又愆限者極爲駭然此時如法置對徒滋奸濫之習更定百日之限若於限內不卽捉納討捕守令論罪姑捨是自卿難免其責以此知悉事回諭
정조 11년
以副修撰宋祥濂牌不進罷職傳旨傳于洪明浩曰只推更爲牌招
정조 11년
傳于李敏采曰備邊郞柳文養入侍
정조 11년
以漢城右尹尹師國初度呈辭傳于李敏采曰詞訟劇地委屬可悶許遞今日政差出
정조 11년
有政吏批判書金履素式暇參判李秉模進參議李集斗牌不進右承旨李鼎運進吏批啓曰判書金履素式暇參議李集斗牌不進小臣獨政未安何以爲之敢稟傳曰仍爲之以閔台爀爲大司諫申大尹爲副校理尹蓍東爲刑曹判書洪秀輔爲右尹趙煥爲冬至副使成均博士單金德老朴暉安經心學諭單安重默義禁府都事朴彝源氷庫別檢洪大淵相換
정조 11년
兵批判書李𡊠參判黃昇源進參議柳誼病參知李師濂進同副承旨李敏采進以崔致侃爲順天監牧官副司直單宋載經尹師國趙衍德曺允大林道浩副司果單兪漢謨金基厚同知單朴重采僉知單朴春錫羅應祿金錫寅
정조 11년
李敏采以戶曹言啓曰卽伏見咸鏡監司鄭民始狀啓則今番潦雨家舍頹壓大戶三中戶三小戶二人命壓死二名而壓死人恤典外頹壓民家初不擧論矣漂沒恤典大戶米九斗中戶米八斗小戶米七斗殘戶米六斗旣有式例今年各道皆有已行之例而頹壓旣與漂沒無異不爲竝施恤典有違格例當該道臣推考依例擧行後會減之意分付何如傳曰允
정조 11년
李鼎運以兵曹言啓曰今七月十一日武臣賓廳武經講書日次而中日相値不得爲之之意敢啓傳曰知道
정조 11년
李鼎運以兵曹言啓曰因壯勇廳牒報啓下罪人首唱人徐日成隨從人林百春等依本廳粘目判下辭意竝京畿南陽府充軍定驛子押付配所事分付該道道臣之意敢啓傳曰知道
정조 11년
李敏采以備邊司言啓曰頃因傳敎原州判官李時淵給由委折査問道伯矣卽見原春監司金載瓚所報則以爲原州判官李時淵自四月念間偶得瘧痢累朔沈痼日就危篤在此峽邑醫治之道萬無其路速還京第俾尋生路之意屢屢呈狀此時守令之給由曠官非不知爲悶病實難强勢不獲已去六月十三日許由以送俾卽調治從速還任矣今伏承査問之飭敎萬萬惶悚云矣敢啓傳曰知道實病雖如此給由未免徑先該監司推考向來上京守令催促下送時該曹草記一人外以無乎爲說者事極駭然自本司査問論勘可也
정조 11년
洪仁浩以司僕寺一二提調意啓曰旌義前縣監李甲龍遞任進上馬二匹今纔上來禾毛色別單書入依例內廐立養而進獻事體何等嚴重兩馬俱爲孱劣事極駭然當該封進旌義前縣監李甲龍從重推考以警日後何如傳曰允
정조 11년
副司直李致中疏曰伏以臣適得毒痁四朔沈淹近始向差而眞元積敗食飮全廢肉脫股戰轉側須人房闥之間亦難起動此際差文禧廟望祭亞獻官今日臣子之粗伸情禮者惟有駿奔一事如可强策何敢言病目下諸般症形萬無束帶趨走之望玆不得不疾聲呼籲伏乞聖慈俯賜鑑諒亟令該曹趁時變通俾免公私狼狽仍治臣瀆擾之罪以肅朝綱千萬幸甚臣無任屛營祈懇之至答曰省疏具悉許令該曹付標
정조 11년
丁未七月十二日卯時上御熙政堂都承旨左副承旨與入格儒生入侍時行都承旨沈豐之左副承旨洪明浩假注書趙台榮記事官李相璜金祖淳入格儒生生員朴宗洪進士沈鳳錫沈玉賢南巖老沈厚鎭南宮愿生員李明孚進士姜履元生員李顯得李載寬進士朴呂壽以次進伏訖上曰儒生等以榜次進前宗洪進伏上曰爾是誰族乎宗洪曰故判書朴師洙八寸孫矣上曰爾誦製表可也宗洪讀奏數句命先退鳳錫等以次進伏上各詢姓名訖命退諸臣以次退出
정조 11년
丁未七月十二日巳時上御重熙堂承旨入侍時左承旨徐鼎修記事官金孝建尹行任金祖淳以次進伏訖上命讀畿營狀啓仍書下諭訖上曰狀啓判付招致畿營營吏卽爲分付賤臣承命出傳上曰昨日試券持入賤臣承命奉入命退諸臣以次退出
정조 11년
丁未七月十二日申時上御誠正閣右承旨入侍時右承旨李鼎運假注書趙台榮記注官承膺祚記事官李相璜以次進伏訖上曰召對諸臣如已詣閤入侍事分付賤臣承命出與檢校直提學李秉模參贊官李敏采侍讀官徐配修檢討官宋祥濂偕入進伏上命進講配修等進讀宋名臣錄廖剛編訖上曰玉堂各陳文義配修曰治國平天下之道惟在於務實學行實政伏願殿下去其末學益懋實政俾有日新之效是臣區區之望矣上曰所陳好矣祥濂曰屯田之計非但專用於軍餉使各邑守宰必飭田夫以爲力檣則雖値歉歲民無阻飢之患官有勸農之效凡於守令差遣之時必以務本之人擇送宜矣上曰所陳亦好矣上曰上下番俱是新除之人故爲見爾等卽命召對而至於下番愛其文華不惜中批必須益懋文學以備顧問可也命召對先退上曰向日李謙煥事承旨聞之乎鼎運曰臣果得聞而非但渠之羞恥卽朝廷之羞恥矣上曰間有如許事故每見受侮矣鼎運曰臣等尙不勝痛惜矣命書傳敎曰日前因武弁宣薦人降薦事已有筵敎而文臣之曾擬臺望者亦然壬辰年文臺武宣因特敎通淸之後作一假窠更不擧論未免轗軻爲其回旋至有丁酉節目大抵此人等不可無一番指一定式初不許通者當遵節目如壬辰已通人竝與初未通人歸之一臼殊無區別之擧者渠輩之稱屈姑捨是在朝廷官人之方未知爲然壬辰通諸人之收用限品與未通人區別當否令廟堂論理草記稟處又命書傳敎曰政官牌招開政命退承史以次退出
정조 11년
丁未七月十二日酉時上御誠正閣右承旨入侍時右承旨李鼎運假注書趙台榮記事官李相璜金祖淳以次進伏訖上曰備郞柳文養入侍事分付賤臣承命出與柳文養偕入進伏上曰今帶文兼人知來賤臣承命出回奏曰趙鎭宅洪義浩兼帶云矣命書傳敎曰文兼趙鎭宅改差令該曹口傳差出又命書傳敎曰觀此完伯狀本去卄五之雨獨長興一邑最被水災霎時驟雨大川泛濫人命之渰沒民家之漂壓若是其夥然矜惻云云猶屬歇後被災民人之方農失巢尤極悶念渰死人漂壓戶原恤典外當年身米布特竝蕩減原狀枚擧外半頹半漂之類亦各抄出甚者身米布停退之次分數停退田畓之無形樣或被沙處亦爲區別蠲稅以寓軫念之意本邑距營不過數日程則前此狀辭只言被水之最多者已涉泛忽今因邑報論列亦殆後時大非旬宣之意當該監司從重推考身爲邑倅如有爲民之誠目見胥溺之狀寧或如是泄泄乎不欲重貽迎送之弊姑且含垢此雖與全一邑被災有異營邑之慢忽若此朝家又豈可恝然不思拯溺之方乎況今道內禾農頗有茁然之意惟本邑數面之獨受顚連之害其在一視之政宜有拔例撫摩特遣備邊郞柳文養看悉形止慰諭民人後擧行緣由先卽條錄以聞其他民瘼還朝後書啓又命書傳敎曰備郞柳文養方有奉命之行且有書啓之命而備郞則手本外無得直啓欲以文兼下送則非弘錄翰圈無得爲之昭載該廳奉安受敎中未通淸人間多爲之兩司則無爲之之例矣此人旣經館錄不妨廳式文兼稱號直爲狀啓事分付仍令見窠擬入上敎文養曰爾其下往本邑慰諭其漂頹民人另飭其本邑守宰使之奠居無失其所外此民瘼亦爲探問以來可也命退諸臣以次退出
정조 11년
行都承旨沈豐之坐直左承旨徐鼎修坐右承旨李鼎運坐左副承旨洪明浩坐直右副承旨洪仁浩坐同副承旨未差注書金孝建仕一員未差假注書趙台榮仕直事變假注書張錫胤仕
정조 11년
李鼎運啓曰來十八日專經武臣殿講日次矣敢稟傳曰待下敎爲之
정조 11년
以吏曹參議李集斗牌不進罷職傳旨傳于徐鼎修曰只推
정조 11년
以江華留守狀啓倭獻丹木捧留一款令該曹稟旨事傳于徐鼎修曰卸下權置一庫以待來頭奉命行下去時入庫事回諭別置條箭竹二百浮以未及分付不爲知委云備邊司納二百浮依萊府丹木例直納本府一體受置事令該曹分付
정조 11년
兵曹口傳政事以柳文養爲文兼
정조 11년
傳于徐鼎修曰當該承旨遞差
정조 11년
徐鼎修以內醫院都提調意啓曰提調李在簡副提調沈豐之今日監煎不爲仕進竝卽牌招何如傳曰允
정조 11년
洪明浩以弘文館言啓曰新除授副校理申大尹卽爲牌招察任何如傳曰允
정조 11년
以黃海監司狀啓薦新新蓮實限內不得封進惶恐待罪事傳于徐鼎修曰勿待罪事回諭
정조 11년
洪仁浩以兵曹言啓曰坼見統制使趙心泰今春夏等褒貶啓本則晴川別將王漢平流謗姑恕爲目則宜置中考而置諸上考永登萬戶朴宗鎬謗在分糶爲目則宜置下考而置諸中考殊無嚴明殿最之意該帥臣推考警責王漢平中考施行朴宗鎬下考施行何如傳曰允
정조 11년
李鼎運以兵曹言啓曰丹鳳門東邊宮墻今已畢築把守軍兵本處還入直之意分付何如傳曰允
정조 11년
李鼎運以兵曹言啓曰卽接西所衛將盧達宗牒報則明禮門東邊墻垣一間半頹圮云爲先令紫門監以杻把子及長木堅實圍排把守軍以前日頹圮處把守軍限修築間晝察夜巡之意分付何如傳曰允
정조 11년
李鼎運以備邊司言啓曰原州判官給由委折査問草記批旨有向來上京守令催促下送時該曹草記一人外以無乎爲說者事極駭然自本司査問論勘之命矣依下敎査問該曹則以爲月前上京守令催促下送事傳敎後招致各道界首邸吏上京守令捧現告則瑞興外皆以無乎爲對故據實草記云又招原州邸吏査問其瞞告委折則以爲守令上京例爲修成冊呈于吏曹而該判官上來後分付邸吏使不得成冊故自吏曹招問之時不敢直告云凡諸守令之受由上京本道報于該曹邸吏修納成冊自是定式而今此原州前判官李時淵身旣上京欲諱行止禁止邸吏使不得成冊極爲可駭令該府拿問定罪原春監司金載瓚旣許守令之上京不爲修報於該曹難免違越定式之失從重推考至於該曹則事狀雖由於見欺成命之下不善覈實擧行之際有此落漏亦不可無警責當該堂上推考何如傳曰允此胡大事如是欺隱者違越朝令固萬萬可駭況身爲守令無難欺君則何顔莅民行號令乎朝廷處分宜從現發者始詐不以實可謂準備雖未知病勢之得尋生路決不可置而不論道伯之私自給由終不枚報罪浮於邑倅出自近列往按一方則其所律已奉公宜別他人而幺麽一守令受由行止如是用意周遮長此心何事不欺君欺君之人猶難抗顔朝端何足擬議於方面事似微細跡實駭痛其委折自本司嚴關査問使卽首實報來後與該守令更爲草記分等論罪可也
정조 11년
李鼎運以訓鍊都監禁衛營御營廳言啓曰御營廳字內宮墻丹鳳門東邊將頹處七間許今已畢築把守軍兵還入東營直所之意敢啓傳曰知道
정조 11년
洪仁浩以訓鍊都監言啓曰明禮門東邊墻垣一間半頹圮處把守軍以前日頹圮處把守軍晝察夜巡事自兵曹草記矣前頹圮十二處把守金虎門軍六名局出身一人率領巡察而局別將親自檢飭矣仍前輪回晝察夜巡之意敢啓傳曰知道
정조 11년
李鼎運以御營廳言啓曰本廳千摠李吉培身病甚重勢難察任改差何如傳曰允
정조 11년
李鼎運以御營廳言啓曰去夜初更量幼學金尙遇巡邏被捉依例移送該曹之意敢啓傳曰知道
정조 11년
洪仁浩以義禁府言啓曰京畿監司徐有防狀啓據刑曹粘目內前中軍李尙謙移本府處之事允下矣李尙謙今方待命卽爲拿囚之意敢啓傳曰知道
정조 11년
洪仁浩以義禁府言啓曰鞫廳罪人商圭金趾翰李茂煥淡煥趙燧松大六名押去府都事兪國柱押付于忠州牧嚴囚後受本牧牒呈入來之意敢啓傳曰知道
정조 11년
洪仁浩以刑曹言啓曰因御營廳啓辭去夜初更量巡邏被捉幼學金尙遇移送秋曹事命下矣金尙遇依更數決笞三十度放送之意敢啓傳曰知道
정조 11년
禮曹單子章陵丁字閣滲漏處修改事分付何如判付啓依所啓施行爲旀修改日獻官仍留畢役後入來復命當日內如難畢役獻官勿爲留待待畢役承旨進去奉審爲良如敎
정조 11년
禮曹啓目元陵陵上莎草修改時應行諸事依例磨鍊何如判付啓依允承旨一員進去事畢後先爲復命爲良如敎
정조 11년
禮曹單子宗廟永寧殿滲漏處修改時臣曹與戶工曹堂上本署提調眼同看檢何如判付啓依所啓施行爲旀宗廟內墻及階砌修改時戶判及本署二提擧眼同監董事分付爲良如敎
정조 11년
禮曹單子靖陵丁字閣滲漏處修改事分付何如判付啓依所啓施行爲旀獻官大祝以進去堂郞塡差事分付該曹爲良如敎
정조 11년
禮曹單子社稷神室滲漏處修改事分付何如判付啓依所啓施行爲旀此後神室修改如有移還安之擧則本曹堂上一員與本署提調眼同監董事定式爲良如敎
정조 11년
禮曹單子厚陵獻陵明陵曲墻頹圮處修改事分付何如判付啓依所啓施行爲旀獻官以進去禮堂塡差事畢後入來復命明陵曲墻修補處雖是外面不可只令郞官監董工判爲獻官進去仍爲監董事畢後復命爲良如敎
정조 11년
丁未七月十三日午時上御重熙堂承旨入侍時左承旨徐鼎修記事官金孝建尹行任金祖淳以次進伏訖上命書藥院草記批答上曰文兼望筒勿施改書以入事分付賤臣承命出傳上曰長興水災比他邑偏酷言念失所民情心甚矜惻矣鼎修曰長興一邑之獨被水患亦甚怪訝矣命退諸臣以次退出
정조 11년
丁未七月十三日酉時上御重熙堂都承旨入侍時行都承旨沈豐之假注書趙台榮記事官李相璜金祖淳以次進伏訖上命豐之讀奏各陵修改草記仍書批旨訖上曰各處修改俱在十七日禮堂皆當進去能無苟艱之患耶明日問于該曹以稟明陵修改則勿以禮郞進去事分付命退承史以次退出
정조 11년
行都承旨沈豐之坐行左承旨李在學坐直右承旨李鼎運坐左副承旨洪明浩坐直右副承旨洪仁浩坐同副承旨李奎緯坐注書金孝建病一員未差假注書李羲觀仕趙台榮仕直事變假注書張錫胤仕
정조 11년
洪明浩啓曰刑曹判書尹蓍東除拜後過三日不爲出肅依定式推考警責仍卽牌招察任何如傳曰允
정조 11년
洪明浩啓曰禁衛營將官來言今日本營軍兵日次私習云矣敢啓傳曰知道
정조 11년
洪明浩啓曰御營廳將官來言今日本廳軍兵日次私習云矣敢啓傳曰知道
정조 11년
沈豐之啓曰左承旨徐鼎修今日不爲仕進卽爲牌招何如傳曰許遞與未差之代前望單子入之待下批竝卽牌招察任
정조 11년
承旨前望單子入之李在學李奎緯落點
정조 11년
以同副承旨李奎緯牌不進罷職傳旨傳于李鼎軍曰只推
정조 11년
沈豐之啓曰同副承旨李奎緯旣有只推之命更爲牌招何如傳曰允
정조 11년
以本司坐起進不進單子傳于李鼎運曰卿等旣已來會明日次對進定於今日
정조 11년
傳于李鼎運曰右承旨入侍
정조 11년
傳于沈豐之曰大臣備局堂上引見
정조 11년
傳于李奎緯曰都承旨馳詣宗廟景慕宮奉審摘奸以來
정조 11년
李鼎運啓曰大司憲李度默執義宋銓牌招未下掌令安鼎大疏批未下掌令姜世綸持平金聖準在外持平鄭大容內閣進監察茶時之意敢啓傳曰知道
정조 11년
以判義禁金鍾秀再度呈辭傳于沈豐之曰待察理使還朝自可曲諒豈妨將護此呈辭還給
정조 11년
注書金孝建病代以李羲觀爲假注書
정조 11년
沈豐之啓曰吏曹判書金履素參判李秉模參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 11년
沈豐之啓曰吏曹參議李集斗旣有只推之命一體牌招何如傳曰允
정조 11년
沈豐之啓曰吏曹判書金履素參判李秉模參議李集斗再牌不進推考傳旨及罷職傳旨今方捧入而開政命下之後連違召命不卽擧行事甚未安判書參判所當更請牌招而係是一日三牌何以爲之敢稟傳曰參議只推與判書參判更卽牌招
정조 11년
以吏曹參議李集斗再牌不進罷職傳旨傳于洪明浩曰只推
정조 11년
有政吏批判書金履素參判李秉模牌不進參議李集斗進行都承旨沈豐之進啓曰判書金履素參判李秉模牌招不進小臣獨政未安何以爲之敢稟傳曰只出緊任以李敬倫爲知義禁接慰官單朴基正學生尹戇贈持平孝行卓異贈職事承傳朴廣源爲應敎同義禁單李敬綸趙弘鎭爲副應敎
정조 11년
兵批判書李𡊠進參判黃昇源參議柳誼病參知李師濂入直行左承旨李在學進以洪秉纘爲副摠管李漢明爲羽林將李忠佐爲武兼李鼎勳爲京監中軍朴枝萬爲龜山僉使韓聖翊爲永登萬戶僉知單盧達宗尹昌莘副司直徐鼎修李敏采
정조 11년
傳于李在學曰左承旨入侍
정조 11년
傳于洪明浩曰俄於玉堂望筒副修撰以宋祥濂除授時前望中有未及點下者使之今日政差出中官誤傳當該中官從重推考未差諸窠後日政差出事分付銓曹
정조 11년
洪仁浩以戶曹言啓曰慶熙宮各殿堂雨漏及內外墻垣頹圮處修改吉日令日官推擇則今七月十七日卯時爲吉云以此日時擧行而今番役事張大不可專委於營繕令本曹郞廳眼同監董何如傳曰允墻垣則各別堅築戶郞一員勢難遍察分東西戶郞及工郞中解事務者一人差定監董卿亦時時進去申飭郞官姓名草記可也
정조 11년
李在學以兵曹言啓曰文臣兼宣傳官望前佐郞徐懿修副望備擬啓下矣追聞懿修以懿大改名云臣不察之失惶恐待罪而原單子中付標以入之意敢啓傳曰知道卿則難免不審推考
정조 11년
李在學以兵曹言啓曰內農圃近處宮墻今已畢築把守軍兵各還本處入直之意分付何如傳曰允數十間墻垣不多日完築大將記過分揀監董將校自本營別爲施賞後草記可也
정조 11년
洪仁浩以訓鍊都監禁衛營御營廳言啓曰御營廳字內宮墻內農圃東邊將頹處十七間許今已畢築把守軍兵還入東營直所之意敢啓傳曰知道
정조 11년
洪明浩以禁衛營言啓曰內農圃近處宮墻頹圮處今已畢築把守軍兵各還本處入直事自兵曹草記矣內把守銅龍門軍十名本處還入直將則解送之意敢啓傳曰知道密邇大內所關何如則初以迷劣不解事將校定送牌將者卿之擧行萬萬駭然伊後申飭堇能成樣而幺麽將校之避役亦極痛駭欲待畢役後處分矣卿則推考行伍及首校外不爲待令該校等査出卿其嚴治後草記可也
정조 11년
李在學以禁衛營言啓曰依本營內把守軍還入直草記批旨不爲待令該校等査出則敎鍊官李藎輔鄭潤基俱不待令故爲先汰去過齋後嚴棍之意敢啓傳曰幺麽賤校所爲亦關紀律不可尋常決棍而止爲先嚴囚本營過齋後除尋常重棍移送刑曹照律草記可也
정조 11년
洪明浩以義禁府言啓曰卽接忠州牧使李在亨牒呈則本州囚鞫廳罪人商圭今月十二日午時物故依例檢驗後檢狀上來之意敢啓傳曰知道
정조 11년
刑曹判書尹蓍東疏曰伏以臣人是下劣跡又畸單忝叨重任再經大政遭逢僥濫恩數夐越若其銓注差擬之際瘡疣之百出醜拙之難掩臣所自知者明世亦傳笑也多伏況日月中天萬物咸覩情僞怙眚莫逃於臨照之下則臣心之業業兢兢如集于木者七朔如一日矣獨蒙我聖上庇覆容護鐫責誨諭旣靳重譴終垂曲諒再告許解又出特恩惶隕感結如新受賜天地大造何以爲報不意玆者伏奉秋曹新命臣又惝怳震悚不知所以自措噫是職也乃士師司寇之遺虞周官制尙矣不敢議爲而惟殿下臨御以後哀敬欽恤罔敢知玆愼簡是命比兩銓有過而無不及焉者臣亦屢承德音眞知其然欽仰攢頌庶幾見風動四方之休今以至難愼之任遽爾見畀於無狀賤品在臣榮感固萬萬矣自顧才力其何一半分之堪承抑臣有情私之切急者老母宿病每在暑節近祟霖濕重患泄痢藥餌失路屢經危篤眞元落下氣息如縷首尾二十餘日乍歇旋劇諸證迭發臣方左右扶將心肝如焚向來金吾之任獲蒙恩解且感且悚歷日靡措而目下病形比其時有加無減萬無離捨供劇之望人器不稱之外詞訟重務未可以緣臣瘝曠玆不得不露章請急伏乞聖慈更垂體下之仁亟許鐫免俾公私兩便焉且臣於大政日秋曹郞之末擬做錯典獄官之首檢失當昏謬不審宜被重勘大僚請推可謂末減臣於此不勝悚懍愧悔之至至若鄭忠彦擬望事官方甚嚴注措當愼而臨急按簿全失照檢頃入文字請改付標於原望單中而見阻喉院疏未上徹今復略暴事實仰申前說伏願亟賜處分以存政例仍治臣昏錯瀆撓之罪以安賤分不勝幸甚臣無任屛營祈懇之至答曰省疏具悉卿其勿辭救護母病
정조 11년
掌令安鼎大疏曰伏以天星載周時序遄邁文孝世子常事奄過禮制有限縗服已闋悠悠蒼天此何人斯帀域含生之至冤深痛愈久而愈甚伏況我殿下以止慈之情抱無窮之慼感物觸境隨時疚懷何以堪抑何以理遣臣不勝悲泣冤痛之至仍伏念臣以老無能之賤品幸際極有爲之盛會濫被洪造屢叨見職而曾未出一言論一事仰答隆眷之萬一居常悚惶若隕淵谷待罪湖郵觸事憒憒終被繡啓之論列昏謬尸職之罪彰彰然益著矣臣滿心恧蹙無面可顯杜門訟愆惟大何是俟乃者柏府除旨又下於日夕俟勘之中庚牌踵臨臣聞命驚惶靡所容措顧臣義分寧或逡巡第臣罪戾山積承膺無路自犯違越跡涉逋慢由前由後臣罪尤大玆敢露章自列略暴微懇伏乞天地父母亟加威罰鐫臣職名治臣罪犯以肅朝綱以安賤分焉臣於乞免之章不宜贅及他說而義重沐浴略此附陳惟聖明垂察焉噫自丙丁以來倫彝之斁殆若掃地亂逆之出幾無虛月而根柢未拔窩窟尙存伈泄度日者莫非臣等之罪也至於昨年夏秋之喪實萬古所無之變而尙今推覈不加根因莫尋將使臣民之讎未洩食肉之憤宗社之賊竟致漏網之憂古今天下寧有是耶噫嘻痛矣賊復叔姪縱施鯨鯢之誅而火其文書永絶盤問逆宇父子旣露梟獍之凶而貸其首領一任釀禍時偉之顯示不悅而尙稽究竟廷楫之妄投毒劑而只施薄竄十六字刀割伏閤之擧凡幾日矣合辭之請凡幾啓矣今惟殿下九字刀割不惟終靳允可時或更加摧折言路無由恢張公議亦多沮喪臣愚死罪亦不能無憾於天地之大也伏願殿下穆然深思廓揮乾斷竝允三司之請可以覈者覈之可以誅者誅之俾王章夬伸輿憤少洩焉臣無任屛營祈懇之至省疏具悉勿煩
정조 11년
丁未七月十四日辰時上御誠正閣大臣備局堂上引見入侍時左副承旨洪明浩記事官金孝建假注書趙台榮記事官李相璜金祖淳左議政李在協右議政兪彦鎬司直鄭昌聖禮曹判書徐有隣司直李敬懋徐有大漢城左尹洪秀輔司直蔡弘履吏曹參判李秉模都承旨沈豐之校理魚用謙以次進伏訖在協等進前曰近日涼意新生朝晝異候聖體若何上曰一樣矣在協等曰王大妃殿氣候若何上曰一樣矣在協等曰惠慶宮氣候若何上曰一樣矣在協等曰有待下敎之命故尙未設廳朝野顒祝之餘無任泄鬱近間諸節若何上曰一樣平順矣彦鎬曰擧國臣民日夜顒望藥院都提擧逐日仕進而尙無下敎不勝抑鬱矣上曰日熱如此難以診察故姑未下敎矣上曰備堂懸頉何爲如是之多乎在協曰今日備局坐起時堂上鄭昌聖謂有私故先爲罷去次對命下之後追後入參事極未安從重推考其餘懸病人員亦甚夥然衆所共知實病外一竝推考何如上曰依爲之出擧條在協曰卽見忠淸前監司金光默狀啓則枚擧海美兼任瑞山郡守鄭湋牒呈以爲海美前縣監私賑分給各穀合爲五百三十八石零內一百四十六石零自備區處其餘三百九十一石零還穀中推移分賑名以私賑貸用還穀事極可駭而該縣前縣監鄭肅良今己身死充報無路穀物則旣歸分賑之資本道賑餘穀還錄中計減實合事宜請令廟堂稟旨分付矣私賑穀物之不報營門擅貸公穀事甚妄率大關後弊當該守令難免重勘而今已作故雖無可論至於穀物則旣入於賑民之資與他私用有異該邑還穀見縮之數依道臣所請以今年賑餘穀劃給充補何如上曰依爲之出擧條在協曰原春監司金載瓚狀啓以爲道內三鎭合操何以爲之災傷覆審校生考講秋巡時兼行事令廟堂稟旨分付而勸別武都試依例設行爲辭南兵使申瞮狀啓以爲南各營及長津獨鎭軍兵習操依例擧行三甲左右營邑鎭堡各其官鎭門聚點事請令廟堂稟旨分付全羅兵使李漢五狀啓謄報以爲今秋習操及巡點依例擧行事請令廟堂稟旨分付矣湖南纔經大賑關東亦被水災至於關北則昨年穡事未免失稔今秋習操及巡點一體停止關東之災傷覆審校生考講及各樣都試使之依例擧行何如上曰依爲之出擧條有隣曰月前京畿監司徐有防以本道公都會試取變通令該曹稟處事陳達蒙允矣取考其擧條則以爲儒生年例公都會十月內左右道設場試取而都事以下參副試往來廚傳已是難支之端及到試邑三日開場支供圍排等許多所入皆出於民邑策應之際爲弊滋甚無異監試畿甸各邑視諸道最殘而獨當一年兩監試一猶悶然況兩邑乎且左右道程道脩夐雖實才老儒難於遠地裹糧率多坐停營門則最爲均適儒生往來皆爲便近而今以三南原春諸道言之每年四長官先期初擇後咸聚營門試取者此非特州縣陞貢之義亦出於爲民邑除弊之擧也本道公都會不必另加變通一依四道例每年講製自四長官參酌定數先爲初擇後自臣營與都事及文官守令試取則事旣穩便弊歸自祛云矣畿甸公都會之合有變通厥惟久矣圍排廚傳等許多民邑之弊姑捨是莫重科制宜無參差而畿甸以近京首藩獨行諸道所無之例者尤涉斑駁民邑之所願也儒生之所便也如是變通恐合事宜而事係科製不敢擅斷問議于諸大臣則皆以爲便當云依道臣所請施行初擇數爻覆試規矩參酌他道已例著爲令式永久遵行事一體分付何如上曰旣有他道通行之規又除該邑支應之弊如是釐正固無妨而士子赴場反添二日之勞此似難便都事之下往主試昉自何時覆試之咸聚巡營更量便否竝與規矩爛加商度使之狀聞可也出擧條上曰領相以此事爲何如有隣曰領相曾經畿都稔知爲弊故以爲變通便好云矣上曰卿等之意何如在協曰於民邑似爲除弊矣彦鎬曰都事不爲下往則可除民弊矣上曰儒生亦爲便好耶有隣曰京營則道里均平且設覆試則於實才有益故士子亦皆願從云矣上曰主試民邑或可除弊而赴擧儒生則三日試取者加減二日一處赴擧者更赴二處難保其省弊而爲便矣在協曰於儒生輩果不無二日反添之勞使道臣更量事勢爲之似好矣上曰訓將何不入來在協曰訓將有犯染御將來待闕外兵判則有做錯之失方待罪故未敢入侍矣上曰摠使何不入來乎有隣曰私義有難安似不敢入來矣上曰雖云文宰職在將任則處義決不當若是此後申飭可也上曰庶類限品事何不草記乎在協曰此甚難處故領相以爲有非獨見所可斷定一經筵稟後草記云矣上曰卿等之意何如在協等曰臣等姑未停當矣上曰備堂之意何如昌聖曰此無好道一依故相鄭弘淳爲吏判時稟定之規以爲定式似好矣上曰壬辰有新通之人而伊後更不擧論雖以已通之人同歸於未通之人殊甚無謂何以則爲好道理耶昌聖曰通淸則渠輩亦不爲榮顯而第其限品定制亦不遵行故不無抑鬱之歎今若修明定限無論文蔭武復許調用則似愜所望矣在協曰適因言端敢此仰達矣金重萬之孫年前因特敎已越宣薦而渠弟則終不越薦宣傳官之薦兄塞弟不無慨然之意矣上曰事甚駭然前後飭敎何如而又復如是者專由黨習而然以武臣而有黨心者當用重律以爲懲礪之地而雖以今番李元謙事見之極爲駭痛義理二字何有於渠輩而敢以偏黨之心告訐他人乎無事出場亦云幸逭此後如有復襲黨私者決不容貸矣在協曰適因言端於宣薦事有可達者故彦城君金重萬之孫三人俱登武科旣是勳臣之孫其父又經閫任則宣薦初無拘礙之端而其祖副薦已在勳錄之前其地處亦可推知近來副薦之子若孫之爲宣薦者指不勝屈則況勳臣之孫乎年前以此事至有特敎改薦之命而今於其兄已越薦之後枳礙其兩第又復如前登科之後將無歸屬處此等事何待朝家每每申飭乎事極可駭故敢此仰達矣上曰渠兄雖未越薦渠父旣歷顯職且經閫任渠祖是何等勳貰則宣廳越薦豈待朝令乎況屢煩飭敎之後獨於今番牢塞此人宣傳官等所爲萬萬無狀行首副行首宣傳官爲先汰去令該府拿問重勘發論主塞人令兵判査出從重勘罪以懲此輩跳踉之習可也出擧條命書傳敎曰政官牌招開政又命書判義禁金鍾秀呈辭判付及兵曹草記批旨訖命退諸臣以次退出
정조 11년
丁未七月十四日巳時上御重熙堂左承旨入侍時行左承旨李在學假注書趙台榮記注官承膺祚記事官李相璜以次進伏訖上曰承旨親病近得差減耶在學曰瘧漸雖得移却餘祟尙未快差而俄聞賓對有命來詣閤外則諸宰已爲入侍故未免徑歸下情不勝惶悚矣上曰承旨身病亦何如在學曰臣亦病情不輕實無許久行公之望矣命退承史以次退出
정조 11년
行都承旨沈豐之坐行左承旨李在學坐右承旨趙衍德坐直左副承旨李鼎運坐右副承旨洪明浩坐同副承旨李奎緯坐直注書金孝建病一員未差假注書趙台榮仕直事變假注書張錫胤仕
정조 11년
洪明浩啓曰大司憲李度點執義宋銓牌招啓辭未下掌令安鼎大未肅拜掌令姜世綸持平金聖準在外持平鄭大容內閣進監察茶時之意敢啓傳曰知道
정조 11년
李在學啓曰臣以入直禁軍戎器點考進去下直之意敢啓傳曰知道
정조 11년
李在學啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 11년
李奎緯以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰再明日廟內墻垣階砌修改始役時當躬視當日行秋展謁以此知悉
정조 11년
李奎緯以禮曹言啓曰景慕宮展拜每以孟春孟秋定式取稟矣今秋展拜吉日以何間推擇乎敢稟傳曰再明日爲之
정조 11년
傳于李奎緯曰同副承旨入侍
정조 11년
傳于沈豐之曰右副承旨許遞前望單子入之
정조 11년
傳于沈豐之曰新除授承旨牌招
정조 11년
趙衍德啓曰行副司直李文源特敎差祭催促上來而托有身病尙不上來事體所在誠極未安從重推考何如傳曰不但往役所重果何如則臥在鄕廬投書院中擧措萬萬駭怪國綱所在不可仍置爲先下義禁府推考
정조 11년
李奎緯以都摠府言啓曰今此宗廟景慕宮擧動時寶劍侍衛不可不備員而都摠管雲峯君杺李聖圭未肅拜都摠管鶴林君焴副摠管蔡弘履洪和輔俱有身病寶劍及侍衛守宮將不得備員合有變通之道令政院急速稟旨變通仍令該曹口傳差出以爲備員侍衛之地何如傳曰允
정조 11년
沈豐之啓曰今此宗廟景慕宮擧動時寶劍侍衛不可不備員而都摠管雲峯君杺李聖圭未肅拜都摠管鶴林君焴副摠管蔡弘履洪和輔俱有身病寶劍及侍衛守宮不得備員合有變通之道令政院稟旨變通仍令該曹口傳差出事允下矣合有變通之道何以爲之敢稟傳曰許遞
정조 11년
傳于李奎緯曰宣傳官未差之代令該曹口傳差出
정조 11년
兵曹口傳政事以鄭好仁尹坊李柱國爲都摠管金魯淳元厚鎭爲副摠管趙文彦爲宣傳官
정조 11년
傳于趙衍德曰吏房承旨入侍
정조 11년
李奎緯以奎章閣言啓曰奉謨堂每年孟春孟秋涓吉展拜事載在閣志矣今秋展拜吉日以何間推擇乎敢稟傳曰待下敎更稟可也
정조 11년
李鼎運以戶曹言啓曰慶熙宮墻垣改築時看役戶工曹郞廳姓名草記事命下矣本曹正郞臣鄭東敎工曹正郞臣李晩秀差定監董之意敢啓傳曰知道
정조 11년
洪明浩以兵曹言啓曰今七月十七日大駕詣宗廟展謁詣景慕宮展拜時以何營軍兵隨駕何營軍兵留陳而禁軍及馬步軍幾番幾哨磨鍊乎敢稟傳曰訓局步軍五哨馬軍一哨隨駕禁軍則與入番二番隨駕禁營留陳可也
정조 11년
沈豐之以訓鍊都監言啓曰依傳敎內農圃宮墻二十四間監董將校旗牌官羅應斗別武士李繼薰鄭彭老策應監官旗牌官朴宸彧等處各木綿一疋布子一疋施賞之意敢啓傳曰知道
정조 11년
沈豐之以禁衛營言啓曰依傳敎內農圃近處宮墻二十四間改築時監董敎鍊官李彦懋別騎衛李東協策應監官朴泰根等處各木綿一疋布子一疋施賞之意敢啓傳曰知道
정조 11년
李在學以禁衛營言啓曰依本營敎鍊官査出草記批旨敎鍊官李藎輔鄭潤基爲先嚴囚本營過齋後除尋常重棍移送刑曹照律之意敢啓傳曰知道
정조 11년
李在學以御營廳言啓曰依傳敎內農圃近處宮墻二十四間改築時監董將校敎鍊官朴景文旗牌官洪愼猷金性一策應監官敎鍊官玉器儁等處各木綿一疋布子一疋施賞之意敢啓傳曰知道
정조 11년
李奎緯以義禁府言啓曰行副司直李文源下義禁府推考事傳旨啓下矣李文源下去京畿加平地云卽爲發遣府都事拿來何如傳曰允
정조 11년
領府事鄭存謙箚曰伏以臣得延殘喘復覲耿光獲遂寤寐之願少伸戀結之忱豈臣自期莫非恩造退塡丘壑毫無餘憾第逖違之餘冒玷承候之列而自罹癃疾行步不良躄蹩匍匐出入之際屢至失儀惶悚之忱尙切于中卽伏見該曹草記下者社稷神室修改已隔日矣臣方待罪本署都提擧之任固當竭蹶進參而顧今病狀雖欲趨造於肅穆之地其勢末由玆不得不據實自列仰請處分伏乞聖明亟遞臣本署兼帶之任仍治臣瀆擾之罪以肅朝綱以安私分焉取進止答曰省箚具悉卿懇本署有二提擧卿須安心調攝仍傳曰此批答遣史官傳諭于領府事
정조 11년
丁未七月十五日辰時上御誠正閣都承旨同副承旨入侍時行都承旨沈豐之同副承旨李奎緯假注書李羲觀記事官李相璜金祖淳以次進伏訖上命書禮曹草記批答豐之書訖上敎奎緯曰已往不必說前頭宦路之通亨惟在承旨予則於力所及處雖謂之靡不用極可也承旨亦知此意乎奎緯曰殿下實父母於臣矣臣雖愚昧豈不仰認也上曰昨日何不入直乎奎緯曰以臣情踪循例入直實涉惶悚故不敢矣上曰都承旨與同副有戚誼乎豐之曰小臣爲五寸姪矣上曰同副性稟異於人此後則須善爲指導勿使如前可也此後如又有事都承旨當知之矣豐之曰臣有何知識可以指導他人乎第於同副上京之後臣嘗往見則以爲晩而自悔云矣上曰予於同副卽二十餘年顔面也同副爲文學時事能至今記憶乎奎緯曰賤臣藏之中心豈敢一日忘也上曰向時谷山事楊根事皆何故也蓋亦莫非自取而但谷山事貪旣如此向聞禮判言則乃貧不能自存云此則何故也奎緯曰此莫非賤臣不能善爲之罪臣之得有今日絲毫皆聖恩私心惶隕不知所達矣上曰向時疏中事實出斷斷爲國之心谷山楊根事猶可自悔此事則少無可引之嫌故日前批答亦拈出言之矣奎緯曰臣於筵席猥陳此說極爲惶悚而聖敎及此臣請略陳之臣於己亥六月待罪銀臺時所被恩敎有非如臣者所敢承當者臣於伊時竊自語於心曰將何以報聖恩也旣無他文學技藝可以藉手則自玆以往勿論有職無職在內在外苟有事關於聖躬者惟當以一直無隱爲萬一自效之道矣臣旣以此自矢於心而其時臣母尙在世故臣又以此歸告於臣母母子中夜相對不覺飮泣及在谷山時適因宿衛所撤罷之擧竊以爲此事實有關於聖躬不可以在外而不言遂言於臣母而有此疏擧矣上曰此事勿復提起可也予若有如何之心寧復拯拔至此乎奎緯曰其時尙喆以爲宿衛所宜速罷之臣則不知其爲何說矣上曰其時事在京者亦無知裏面者至於承旨則予豈假借而爲此言乎更勿提起可也其時疏中事或於中間因此而有人言乎奎緯曰非有人言卽臣自引之義也惟有天日照燭一世亦何以知之上曰都是承旨性稟異於人而然矣今若全然脫胎則固不可若不全然脫胎又不可來頭事須善爲之也承旨爲文學時予於初日輸以心腹予之知承旨者然矣大體先見之明難矣年前疏中人旣無一人完全者矣承旨望欲洛點者久矣而不欲混入於近來擧沈滯之中故故爲遲遲以爲進銳退速之戒耳向時軍號虎拜二字予嘗以承旨相貌謂如虎樣故軍號亦如此云矣今見之老矣相貌亦異於前矣奎緯曰虎拜二字臣則出於天子萬年之意也上曰今年幾何奎緯曰五十七矣上曰谷山事果何事而其時監司誰也奎緯曰監司卽趙尙鎭而本事乃賣鄕事也谷山賣鄕金鍾秀外蓋無不爲者且本邑有新舊鄕舊鄕執鄕權作亂雖如殺獄重事任意藏匿則自官無以摘發其弊如此故臣欲以新鄕分舊鄕之權依民願薦陞新鄕而終爲臣之罪矣臣之此說亦極惶悚而言端旣發敢此仰達矣谷山卽向時僞做綸音之地也人心極凶惡故臣在任時如此之類欲爲剛制略加治戢而其中劇賊一人逃於關北終不能捉得其民俗之凶惡類如此矣此後本邑舊鄕之弊若不痛革多少弊端恐無已時矣上曰再明日出宮門路以敦化門爲之還宮以弘化門爲之事分付出榻敎仍命退承史以次退出
정조 11년
丁未七月十五日巳時上御誠正閣都承旨與稟事閣臣入侍時行都承旨沈豐之假注書李羲觀記事官李相璜金祖淳奎章閣一提學金鍾秀以次進伏訖上敎鍾秀曰卿之筋力好矣奉謨堂奉審何以往來也鍾秀曰近來則狗馬筋力亦不如前矣上曰因奉審事入來乎鍾秀曰雖非奉審有稟達事入來矣上曰何事鍾秀曰嶺伯有私書於領相以爲星州牧使捉得郭姓人所謄妖書蓋郭哥謄此於金姓人處金哥謄此於許姓人處郭金兩漢見方捉囚許哥則謄出時已爲年久其生死不可知云而亦方廣加詗捕其妖書則乃蠅頭細書之冊子而槪是地理方書其中妖言凶言無數事極驚心故敢此仰達以俟處分矣上曰其書起頭云何鍾秀曰其起頭則以文文山之友李泌爲辭矣上曰此必鄭鑑錄也鍾秀曰果是鄭鑑錄而但非鑑字卽勘亂之勘字矣上曰此冊年前逆獄時予已見之如某氏幾年某氏幾年之說在其中矣鍾秀曰此等說果在此冊中矣上曰此等妖書絶種於世然後世道庶可寧靖矣不惟近來逆獄屢出此說汝立之逆亦由於此戊申之變又出此說其爲惑世誣民之害有如是者向者卿請禁左道誠得之矣在前則此等書不過爲地師所持直是妖誕讖緯之類而乃今則爲逆賊之所由出豈不可悶鍾秀曰蓋其所論全是地理而間亦有不成說處其爲眞箇術士之所作有不可知矣上曰戊申時已有此說希亮之逆亦出於此說矣鍾秀曰此書之已出於戊申時臣則未聞第未知戊申時已有鄭勘錄三字乎上曰此三字之已出與否不可知矣鍾秀曰臣則於年前始聞有此妖書矣上曰冊樣新舊如何鍾秀曰紙色黑暗似是陳久者矣上曰然則似非近間所謄也鍾秀曰此亦不可信田畓訟事僞作文券者例以故紙黑暗者書之以眩眞僞矣上曰此事不必煩諸狀聞領相須與道伯相議以爲善處之道須申飭各邑此等左道善爲禁斷而但今番宣傳官金吾郞往來必多擾擾之端亦須申飭守令勿致騷擾可也此等左道必須摘發一二人懸首然後庶可以懲其餘矣鍾秀曰二漢雖已捉囚許哥則生存與否不可知領相以爲旣有次次傳謄之跡則自營獄當加盤問乎云矣上曰原初謄來處如已死則似無盤問處須從長善處之可也鍾秀曰傳謄來歷果分明則二漢亦當處以不死耶上曰此則從後更當商處矣大抵此書必非自古有之者中間怨國之徒湊合地家方書與妖誕傳說而作之似亦非今時生存人所爲也鍾秀曰其爲數年內所做出則雖不可知分明非自古所有者矣上曰非必謂某某人所爲而要之戊乙以來怨國不逞之類略知地家方書者作此妖言以爲騷動人心之計也似亦非丙申以後所出者矣鍾秀曰要之做出此書者必有曲折而然矣上曰向在先朝嚴禁此等事幾乎止熄自今以後若更嚴禁庶可有效矣且凡讖緯之書有不可解處其文字往往亦有玄妙處而此則多不成說者其言全無形狀矣鍾秀曰其全無形狀誠如聖敎此臣所以謂必非眞箇術士所爲也上曰此冊首末皆問答乎鍾秀曰卽李泌與鄭勘問答者也上曰其爲膺作也必矣鍾秀曰二漢今姑牢囚以待今番獄事結末乎上曰姑爲牢囚可也且聽言觀貌亦可知其爲何如矣鍾秀曰觀其貌樣似亦有可知者矣上曰俄見李奎緯聞卿在谷山時獨不賣鄕然乎鍾秀曰臣則素以賣鄕爲怪異之事且稔知爲兩西痼弊故不敢爲矣上曰李奎緯相貌好矣今見之非復舊樣官爵得失可知其難矣仍命退諸臣以次退出
정조 11년
行都承旨沈豐之坐左承旨李亨元坐右承旨趙衍德坐直左副承旨李鼎運坐右副承旨洪明浩坐同副承旨李奎緯坐直注書金孝建病一員未差假注書李羲觀仕趙台榮仕直事變假注書張錫胤仕
정조 11년
傳于趙衍德曰右承旨左副承旨同副承旨分詣受香所奉審摘奸以來
정조 11년
沈豐之啓曰大司憲李度默執義宋銓牌招未下掌令安鼎大未肅拜掌令姜世綸持平金聖準在外持平鄭大容內閣進監察茶時之意敢啓傳曰知道
정조 11년
沈豐之啓曰新除授左承旨李亨元卽爲牌招察任何如傳曰允
정조 11년
傳于李亨元曰都承旨入侍
정조 11년
趙衍德啓曰卽者宗廟署官員來言明日永寧殿雨漏處修改時都提調提調備員進參事曾有定式而都提調金致仁方在身病受由中不得進參云何以爲之敢稟傳曰二提調進參
정조 11년
李奎緯啓曰摠戎使徐有寧禁衛大將徐有大以東南關王廟獻官今方受香出去矣徐有寧所授密符徐有大所佩命召來請還納何以爲之敢稟傳曰仍佩往來
정조 11년
李奎緯啓曰摠戎使徐有寧禁衛大將徐有大仍佩往來事命下矣將兵之任不可一刻無摠察之人今番則何以爲之敢稟傳曰摠戎使前訓將李柱國權察禁將守禦使兼察竝卽牌招聽傳敎
정조 11년
沈豐之以禮曹言啓曰明日宗廟永寧殿社稷永禧殿修改時本曹堂上三員當爲分進而臣有隣宗廟永寧殿修改進去參判臣金載順永禧殿修改進去參議臣鄭存中昭寧園有頉處修改事奉命出去矣社稷修改時無進參之員令政院稟旨變通何如傳曰參議許遞政官牌招開政差出待下批仍卽牌招
정조 11년
趙衍德啓曰吏曹判書金履素參判李秉模參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 11년
以吏曹參議李集斗牌不進罷職傳旨傳于趙衍德曰只推更爲牌招
정조 11년
沈豐之啓曰吏曹判書金履素參判李秉模再牌不進推考傳旨今方捧入而開政命下之後連違召命終不承膺事體所在誠甚未安所當更請牌招而係是一日三牌何以爲之敢稟傳曰更爲牌招
정조 11년
有政吏批判書金履素牌不進參判李秉模進參議李集斗牌不進行都承旨沈豐之進吏批啓曰判書金履素參議李集斗竝牌招不進小臣獨政未安何以爲之敢稟傳曰仍爲之以李勉兢爲禮曹參議崔昌國爲典籍宋守淵爲通川郡守學正單玄杞金膺著奉常副奉事單李錫垕
정조 11년
兵批判書李𡊠參判黃昇源參議柳誼病參知李師濂入直進左承旨李亨元進副司直洪仁浩
정조 11년
傳于趙衍德曰戶曹判書入侍
정조 11년
傳于趙衍德曰禮房承旨馳詣永寧殿奉審以來
정조 11년
傳于趙衍德曰奉審承旨入侍
정조 11년
趙衍德啓曰明日大駕詣太廟入齋室後王大妃殿惠慶宮問安何承旨進去乎敢稟傳曰同副承旨進去
정조 11년
以李文源囚單子傳于趙衍德曰卽爲放送今月內使之進去監董禮議祭畢後上來事分付
정조 11년
李奎緯以兵曹言啓曰明日動駕時禁軍別將當爲領軍隨駕而別將李漢昌身病危重勢難赴陳云實病旣如此則不可無變通之道今姑改差何如傳曰允
정조 11년
李奎緯以兵曹言啓曰今七月十七日武臣堂上朔試射日次而動駕相値不得爲之之意敢啓傳曰知道
정조 11년
傳于趙衍德曰禮房承旨與戶曹判書入侍
정조 11년
丁未七月十六日辰時上御重熙堂都承旨入侍時行都承旨沈豐之假注書李羲觀記事官李相璜金祖淳以次進伏訖上曰政官牌招事分付賤臣承命出傳還入進伏豐之曰明日動駕時還宮道路禮曹節目誤以館峴書入原節目付標以入而莫重輦路之誤爲磨鍊誠有不審之失當該禮曹堂上推考何如上曰旣治之道路由板廛屛門館峴以此分付該堂推考可也出擧條豐之曰俄者一提學有稟達事來待政院而適無入侍之便故還爲出去屬臣替達矣上曰何事豐之曰其一則韓命祥所押去柳善得指告堤川逃亡人曾悅者見方捉囚於金海獄而第其容疤與曾悅相左年歲亦參差云矣其一則嶺伯於金吾郞歸時通報於判義禁以爲鬱陵島往來船格二漢捉得査問則謂京居金郞廳稱號者募得三十名格軍每名各給三十兩以千石容入大船往入鬱陵島斫伐島竹滿載以歸云矣上曰此則似非尋常看過處也嶺伯貽書於判義禁云耶豐之曰不爲貽書只使金吾郞傳通云矣命退承史以次退出
정조 11년
丁未七月十六日申時上御誠正閣禮房承旨與戶曹判書入侍時行都承旨沈豐之假注書趙台榮記事官李相璜金祖淳戶曹判書李在簡以次進伏訖上曰明日雨勢若至大段則修改始役何以爲之耶在簡曰旣行告由祭似不可停止矣上曰同副承旨奉各處修改祝文入侍事分付賤臣承命出與李奎緯偕入進伏上曰同副馳詣社壇渗漏處不至大段可以陞梯修改則今日內修改事分付仍詣聖廟頉處浩大果如所聞則決不可冒雨修改勢將待晴始役移安祭受香以告由祭先行事分付奎緯承命先退在簡曰聞宗廟令所傳則永寧殿屋瓦一番渗漏之後再經暴雨而別無更漏之患云矣上曰都承旨進詣宗廟永寧殿奉審頉處後頉處不至大段則修改時不必移安四室移安祝文只用於一室而祝文亦以先告事由之意改書仍爲代押以來可也在簡曰東南兩廟墻垣例自營繕修築矣己亥年自軍門改築今番有頹圮處當爲修築而依前自營繕擧行乎敢稟上曰三軍門輪回爲之事定式可也出擧條上曰戶曹郞廳鄭東敎入侍事分付賤臣承命出與東敎偕入進伏上曰今日爾爲入直耶東敎曰徐弘輔入直矣上曰招致徐弘輔馳詣東南廟姑觀雨勢以爲修改事分付命退諸臣以次退出
정조 11년
丁未七月十六日酉時上御重熙堂都承旨入侍時行都承旨沈豐之假注書趙台榮記事官李相璜金祖淳以次進伏訖上曰永寧殿有頉處何如豐之曰臣爲奉審則二十一日有頉處雖値今番雨水別無添損殿內奉審則仰壁靑綾花塗紙微有沾痕而所見不至時急故修改等節從後爲之之意依下敎四室告由祭物姑令奉置奉去香封臣果還爲奉來矣上曰頉處之更無添濕極爲喜幸今以一時微頉以爲移安則輕重有殊姑勿修改好矣豐之曰仰壁旣不修改則告由祭祝文中殿宇之宇字似當改書而前或有刀劑以書之例何以爲之耶上曰刀事極未安下番進去盥手後宇字以旁字改書封去香封日後恐或混用還爲奉去罷祭後卽爲燒火封進祭物以封餘樣一體用之事詳細分付以來可也命書傳敎曰出宮門路以協陽門爲之命退承史以次退出
정조 11년
丁未七月十六日酉時上御重熙堂坐直承旨入侍時右承旨趙衍德假注書趙台榮記事官李崑秀金祖淳以次進伏訖上曰雨意明當開霽乎衍德曰然矣衍德曰明日擧動時輦路當遵兵曹節目啓下由於義洞磨鍊乎上曰依擧條批旨由板廛屛門爲之事分付命退承史以次退出
정조 11년
行都承旨沈豐之坐左承旨李亨元坐直右承旨趙衍德坐左副承旨李鼎運坐直右副承旨洪明浩坐同副承旨李奎緯坐注書金孝建仕一員未差假注書趙台榮仕直事變假注書張錫胤仕
정조 11년
永寧殿展謁罷後入齋室後奎章閣政院玉堂藥房口傳問安答曰知道
정조 11년
傳于李鼎運曰左副承旨馳詣永禧殿奉審以來
정조 11년
李亨元啓曰司僕內乘來言捲簾取稟云矣敢啓傳曰捲三面
정조 11년
沈豐之啓曰來二十一日朝參日次矣敢啓傳曰停
정조 11년
沈豐之啓曰來二十一日輪對日次矣敢啓傳曰爲之
정조 11년
李奎緯以兵曹言啓曰卽接西所衛將李漢一牒報則集成門北邊宮墻一間半許因雨頹落云爲先令紫門監以杻把子及長木堅實圍排把守則與前頹落處相距不過半間許前日旣伏承晝則宣傳官與該所衛將巡審夜則自有更巡衛將部將申飭巡察之批旨矣更加各別嚴飭限修築間一體晝察夜巡之意分付何如傳曰允
정조 11년
李奎緯以賑恤廳言啓曰傳曰月覲門外不過若干間數而謂無家前擅用往十里鍾巖民人雖曰謬例極爲駭然況穿用宮城近處土沙亦極駭然當該京兆堂上推考科外赴役民人等令該廳給糧米卽爲下送事命下矣月覲門外科外赴役往十里民人十八名鍾巖民人五名合二十三名每名糧米各三升式依下敎分給之意敢啓傳曰知道
정조 11년
李亨元以禁衛營言啓曰南廟有頉諸處今日當爲修改而雨意猶未快霽謹依正時只爲始役待晴擧行之意敢啓傳曰知道
정조 11년
李奎緯以摠戎廳言啓曰依下敎東廟有頉處臣看檢修改而正殿內外諸處已盡畢役後別單書入至於守直所墻垣頹圮處自訓局來築而日已向晩爲先開基始役勢將使該軍門待明日趁卽完役之地而臣則佩符體重不敢經宿於城外先爲入來之意敢啓傳曰知道
정조 11년
李奎緯以禁衛營言啓曰本營前敎鍊官李藎輔鄭潤基今已過齋除尋常嚴棍二十度後移送刑曹之意敢啓傳曰知道
정조 11년
洪明浩以刑曹言啓曰因禁衛營草記敎鍊官李藎輔鄭潤基移送秋曹照律草記事命下矣所當依下敎擧行而李藎輔曾經縣監鄭潤基曾經萬戶俱是朝官竝移義禁府處之何如傳曰允
정조 11년
洪明浩以刑曹言啓曰今日動駕時前參軍具彝錫以山訟事擊錚於衛外所當捧拱以入而係是朝官移義禁府擧行何如傳曰允
정조 11년
領議政金致仁箚曰伏以廟宮展禮期在卽朝而冷雨通晝繼夜了無開霽之望此時動駕觸冒陰濕大有違於聖躬節宣之方區區下情不勝憂慮百官軍兵之霑頓失儀於咫尺肅敬之地亦非細事伏乞聖明特命差退數日待晴擧行焉賤疾日來有加敢以箚替惶悚取進止答曰省箚具悉卿懇曉後卽收晩益晴佳卿須勿慮仍傳曰此批答遣使官傳諭于領議政
정조 11년
忠淸道懷德儒生幼學尹鳳烈成泓安弘迪成致垕李正源鄭師濟李英白韓德維金養和閔致孝李延穆趙學淵兪漢禹黃仁燁李延康趙學祖安業金正廉李憲明趙正逵朴致厚李縉明金在玉閔致謹趙儀逵李元圭朴爀進士魚用升幼學崔有泰李緝明閔致勳李淹李度文閔百從李春燮郭仲基李錫章李道明李應圭李錫望申沆吳在德李度夏李錫豐朴敏錫李亨圭吳彦默李貞圭李在膺李魯儼李魯任郭履基閔百休成浣尹聖烈李剛燮李魯宗郭厚載李魯定閔師洙郭守一李魯遠閔景勳閔鼎勳李魯進閔會洙李陽燮李魯選閔承勳申光導趙師鎭成鎭達等疏曰伏以秉義殉節固人臣盡分之常而褒忠旌善卽明王化俗之要也粵自我朝休明列聖之所以扶樹人紀者靡不用極而尤眷眷於是所以風淳俗美邁絶前古而親上死長國有所賴者原其樞紐不外是矣至我先大王深知其然也凡於死事諸臣益闡敦尙之道而我殿下繼而述之克懋而大至如故忠穆公臣李時稷忠顯公臣宋時榮特賜不祧之典此二臣者亦臣等邑中之先賢也臣等生長鄒魯之鄕久沐菁莪之化獲覩不世之休普切懽忭之私猗歟盛哉夫以我聖朝崇節導化之意如此其至而韋布之徒不能以百年未遑之事仰徹天聽以擧其當擧之典則是豈不爲士林之所羞聖世之闕典也耶臣等所居之鄕有靖節祠卽故忠正公臣朴彭年所居之墟而後人所創設者也彭年與成三問等諸臣同樹大節人亡地廢行路涕洟曾於孝廟朝先正臣宋浚吉建請祠享于其地孝廟可之下其議相臣忠貞公李厚源等依皇朝于少保故事請亟命建祠而未果行其後顯廟戊申故府院君臣閔維重以本道方伯伐一石表其墟先正臣宋時烈記其實而宋浚吉書之肅廟癸酉年間本鄕人士議定于先正臣權尙夏始以先正遺意建立數間屋子春秋設俎豆之享而因以鄕賢之有高風峻節爲百代所準則者如故處士臣宋愉贈領議政景獻公臣宋甲祚贈領議政文貞公臣金慶餘竝享而又以贈佐郞臣宋尙敏配焉蓋此五臣者或殺身成仁或含貞遯世或斥凶論而扶大義或守正義而不苟去就以至有爲師訟冤所在致死者則今此五臣所樹立可謂凜然卓立具有本末正如殷之三仁不同於事而同於仁者臣等請略陳之夫朴彭年授命之事當時光廟已有萬世忠臣之敎其後列聖屢加褒崇而我聖祖又增秩賜諡伏想淵衷不待臣等之言而有所俯鑑者矣至若臣宋愉制心高峻處已幽貞早謝功名杜門求志左右圖書風月自娛一時名勝莫不爭慕其風安平大君臣瑢以雙淸名其堂而書扁額又以詩歆艶焉而朴彭年則作堂記稱其美至曰伯夷聖之淸者公其聞伯夷之風而興起者乎夫瑢與彭年豈私好於愉者哉昔嚴光不仕光武而先儒以爲東漢節義實由於一絲淸風然則當時聞愉之風而興起如朴彭年者安得不爲三百年節義之首也且以先正臣宋時烈臨命告其父母墓文而觀之其曰一隨溫駕更入脩門蓋爲貞陵之慟也此則府君所嘗擧其端而未敢畢言者亦我雙淸府君之所以自靖者也然則先正復陵之請固出於將順聖祖之孝思而亦豈非愉自靖之義有不得諱者耶至於臣宋甲祚卽愉之後孫也性質方嚴操履貞確當仁穆聖后錮廢西宮之日火色滔天而甲祚以新進士獨排凶論拜恩如例姦黨欲構殺而未能則只削儒籍仁祖改紀先正臣金長生薦于朝卽授齋郞仁穆大妃嘗下敎于甲祚之女故郡守臣尹爓妻曰當時臣子惟乃翁一人而已甲子逆适之變甲祚徒步扈駕于公州丁卯虜亂甲祚中路聞變貽書其子先正臣時烈兄弟曰王事急矣不可徘徊於家鄕吾今直向京城以爲覲王計國不亡則吾不死路遇世子南下從行至全州聞朝廷媾和慷慨悲憤抵書其友故參議臣安邦俊故監司臣李德洙曰何山非首陽何水非東海耶吾將決意入山以終餘年又以書戒其子曰朝聞夕死聖人至訓佩服斯言勿以亂離怠於學凡此數段俱在甲祚日錄中蓋其忠義凜烈之中學問之正又如是矣先正臣金尙憲以狂流砥柱銘其竭忠穆公臣李時稷以鐵壁千尋題其輓其後孝廟戊戌先正臣宋浚吉以甲祚節義卓然建白上嗟嘆良久曰如使宋甲祚見今日則以爲如何宋時烈之賢有自來矣特命贈職以褒至我英廟丙午因筵臣陳奏又特命贈諡我列聖前後褒美諸先正稱述表章旣如是炳烺震耀則百世之下豈無聞其風而起歆者乎至於臣金慶餘則以資質之嚴重學問之宏深出入三司羽儀王庭言議峻正百僚慴憚當仁廟丙子以修撰扈駕入南漢與吳達濟尹集等諸臣共勉守經之論又爲督戰御史援桴矢石雪涕風鳴至丁丑下城之日慶餘悲憤不自勝往見時相曰時事至此何以有辭於天下後世諸公若無誓天雪恥之心則吾不可復立於朝廷也遂歸鄕里力田養親除命屢下而終不起至於編配而無悔其後甲申聞崇禎皇帝之訃亟上一疏請服舊君辭氣激烈聞者竦動及乎孝宗大王奮發大志禮羅賢俊慶餘與先正臣金尙憲金集宋時烈宋浚吉俱膺旌招咸與造朝時賊臣自點外挾虜勢內肆凶臆國勢有大可憂者慶餘與金集宋浚吉共發激濁揚淸之論以爲內修外攘之策凶黨大惡行讒于虜而六使壓境則時事又大變矣慶餘遂反初服臨死之日口呼遺疏縷縷數百言無非務聖學堅聖志尊周室攘夷狄之義而炳炳丹忱可質鬼神人至今傳誦宋時烈撰其墓銘以爲雪霜之繁松栢其獨劫火之烘不燼者玉又曰遺疏一篇日星臨照宋浚吉以爲當時高風淸節當以慶餘爲弁兩先正一言可以徵信於百世而英廟丙子與江都南漢全節諸臣一體賜祭又因大臣言加贈上相而因命賜諡則聖朝追褒之典亦可謂至矣至若臣宋尙敏以孝友之異質有學問之篤工早事宋時烈浚吉德性日就見識日明文章制行爲一世所服當群凶用事之日浚吉追削其官時烈幽囚海島誅戮之禍又將及矣尙敏痛冤欲死必欲辨明構成封事一冊徒步進呈賊臣鐫積等搆涅成獄淫刑備至桁楊之下顔色靡變視死如歸嗚呼民生於三事之如一則尙敏之爲師殉身終明事一之義者豈非前古之所罕聞而可謂後人之所當則者耶翌年庚申我肅宗大王愍其冤死卽令贈職又以孝行旌表其閭而故相臣閔鼎重金錫胄故判書臣李秀彦李敏叙等相與言尙敏疏語義理明白可作百世公案因爲鋟榟而作序文鋪張故判書文僖公臣宋奎濂以隻手撑柱萬丈層標許之夫爲師爲君易地皆然而且其爲國家畢義願忠之意昭然如日星則尙敏之死何但爲其師而致命而已哉臣等竊伏念惟此五臣所成就若是乎偉烈卓絶可以軒天地而炳日月永樹風聲扶植民彝千載之下尙使人興起則況生竝一鄕前後相望遺風餘烈赫赫照人者乎此所以當時一鄕曰有所受而立祠宇設俎豆以寓羹墻之慕以爲觀法之地者也是宜亟奉恩額列之祀典先朝己卯鄕儒輩亦嘗裹足封章仰懇錫號而伏閤多日竟阻喉司百年之祠尙無顯額蘋藻之薦不免私供輿情之抑鬱久矣蓋此祠享之議先賢發之孝廟可之已定百世定論而竝享諸臣又皆可以扶補世敎則引類推例額號一事可幸無疑況成三問洪州之院河緯地善山之院以其所居之地奉其俎豆之享而創設之後俱蒙宣額則顧以彭年懷德之祠與成三問河緯地兩處之院一般是卽其地奉其享之懿則朝家處分必無彼此之間只緣臣等愚蒙未有以上聞而聖朝無自以知之耳此則臣等之罪也玆敢相率而來仰陳九閽之下伏願聖明察五臣卓異之行體列聖褒美之意詢之廷臣稽之彝章特許恩額用宣天寵使遠邇風動世道增光不勝幸甚答曰省疏具悉疏辭議大臣稟處
정조 11년
丁未七月十七日寅時上御誠正閣都承旨入侍時行都承旨沈豐之記事官金孝建李相璜金祖淳以次進伏訖上曰都提調入侍賤臣承命出與都提調洪樂性偕入進伏上曰卿連日仕進藥院而一未召見矣樂性曰雨意乍霽日氣頗涼回鑾後聖體若何上曰別無所損矣樂性曰俄者醫官診候出來伏聞坤殿脈候一向萬安慶幸無任而有旬後下敎之命臣等夙宵顒望矣今則如例設廳一時爲急卽爲下敎區區伏望上曰內殿卽明聖聖母本宅之親而今又有莫大之慶則事非偶然且聖母彌月之時不設産廳只差出捲草官予於今番亦欲遵用此例矣樂性曰産室廳之設旣是祖宗朝連行之例況今春秋有異鼎盛之時診察保護之方不宜暫緩恐未必援用此例矣豐之曰聖敎雖如此事體莫重祖宗朝已行之例不宜遷就設廳然後多有擧行節次卽下成命是區區之祝矣上曰內殿尙不顯言而凡節則皆平順故予亦不欲前期張大雖或設廳所謂節次多有衍文此等事皆當置之矣樂性曰此似節目間事當初設施皆有意義豈容置之而邦國莫大之事臣等顒祝之誠政在前期設廳置醫診候而未承允許之音不任抑鬱之忱矣上曰壬申年旣無三朔前期設廳之事而日前都承旨何所據而有筵奏耶豐之曰壬申年則七月二十八日有下敎八月初九日設廳雖非三朔前設廳亦於三月前下敎完定矣樂性曰臣等今旣登筵卽爲下敎以爲擧行之地伏望矣上曰姑觀動靜更當下敎須勿頻請待念後一番仕進又待晦間一番仕進好矣樂性曰在家則下情自爾泄鬱且當此時不過仕進豈殫爲勞乎臣雖無狀固知殿下以惜福之意不欲張大臣等豈敢不仰體聖意而國體則有不然者不得不縷縷仰請矣豐之曰伏聞醫官診候後所言則益不勝懽忭之忱八方臣庶皆以爲今月初一日當設産室廳而至今遷就不但臣等之抑鬱八方臣庶之心當如何耶樂性曰臣等之抑鬱姑捨之設廳然後凡諸保護之節可以如例擧行一日遲延豈不悶切乎今日旣未承設廳之命日後又當有求對承候之擧矣上曰卿等不須多言予尙未進朝水剌卿等退去可也命書榻敎曰惠慶宮進服加減歸脾湯十貼製入命退諸臣以次退出
정조 11년
丁未七月十七日卯時上詣宗廟景慕宮擧動入侍時行都承旨沈豐之左承旨李亨元右承旨趙衍德左副承旨李鼎運右副承旨洪明浩同副承旨李奎緯記事官金孝建假注書趙台榮記事官李相璜金祖淳二提學李性源二直提學李秉模直閣鄭大容待敎尹行任以次隨駕上具翼善冠衮龍袍乘輿出宣化門上顧洪樂性曰卿因何請對乎樂性曰今此雨意未霽日氣稍冷故以爲請對矣上曰雨今開霽不必致慮矣駕出協陽門上降輿乘輦出敦化門詣宗廟前降輦所上降輦乘輿由東挾門入齋殿上改具冕服詣太廟就板位行四拜禮訖仍詣殿內以次奉審復詣十一室奉審仁顯王后壬寅加上諡號玉寶仍出廟門下敎曰侍衛諸臣先詣西神門外事分付賤臣承命出傳上巡審各處役所訖敎曰戶禮工堂上分掌各處以爲監董亦使戶郞一員分往看役可也上出西神門詣永寧殿就板位行四拜禮仍詣殿內奉審訖還御齋殿上改具冠衮乘輿出神大門至乘輦所上降輿乘輦命書傳敎曰侍衛軍兵雨具仍詣景慕宮駕由板廛屛門踰館峴至文廟前路上降輦步過仍乘輦詣景慕宮至降輦所上降輦乘輿由東挾門入齋室改具冕服就板位行再拜禮仍詣廟內奉審訖還御齋室改具冠衮乘輿出神大門至降輿所上降輿乘輦敎曰紀綱雖曰解弛咫尺轎前引儀輩私相偶語寧有如許事體誠極駭然都承旨問名査奏豐之承命出回奏曰引儀金在儉果以私說話有此酬酢矣亨元曰莫重法駕將發之際侍衛諸臣所當肅敬莫敢喧聒而幺麽引儀輩私相呫囁極其無嚴及伏聞知申査奏之語則前導引儀敢以私事有此酬酢紀綱所在萬萬痛駭所當重勘而本院請推之外無他可施之罰何以爲之敢稟上曰寧有如許愚濫査出後聞之尤爲痛駭汰去姑爲參酌拿處可也出擧條駕詣文廟前路降輦步過仍乘輦下敎曰大司成入侍亨元承命與大司成閔鍾顯偕入進前上曰祗迎儒生爲幾何乎鍾顯曰昨日焚香時參班儒生盡爲祗迎故殆過六十餘人矣上曰近來儒生只赴科場矣今聞卿言多參焚香又爲祗迎誠甚可尙夕後當送試題以此先爲宣諭收名帖以來鍾顯承命退出駕詣館峴上曰此峴治道東部民人當之乎査問以奏亨元承命出回奏曰往十里鍾巖民人等治道云矣命書傳敎曰月覲門外不過若干間數而謂無家前擅用往十里鍾巖民人雖曰謬例極爲駭然況穿用宮城近處土沙亦極駭然當該京兆堂上推考科外赴役民人等令該廳給糧米卽爲下送大駕入弘化門宣傳官出標信解嚴由協陽門還內諸臣以次退出
정조 11년
丁未七月十七日酉時上御誠正閣召對入侍時檢校直閣金憙參贊官李鼎運侍讀官申大尹檢討官嚴思憲假注書趙台榮記事官李相璜金祖淳以次進伏訖上命進講大尹等進讀宋名臣錄第十二卷訖上曰玉堂各陳文義大尹曰篇內有曰存紀綱立國體此言誠好矣紀綱存然後國體可立伏願聖上懋存紀綱以立國體不勝幸甚矣上曰所陳好矣思憲曰篇內又以務實效爲言以殿下高明之學益懋日新之工自有務實之效凡於朝廷之上責之以實效則不期效而自效伏願此等處益加留意焉上曰所陳亦好矣命召對先退命書榻敎曰同副承旨入侍賤臣承命出與同副承旨李奎緯偕入進伏上曰諸處役事今至何境耶奎緯曰永寧殿墻垣今已完築宗廟東門越邊階砌與西門北邊墻垣南邊墻垣姑未訖役矣上曰明日諸處皆當畢役乎奎緯曰然矣命退承史以次退出
정조 11년
行都承旨沈豐之坐直行左承旨黃昇源未肅拜右承旨李惠祚未肅拜左副承旨李祖源坐直右副承旨李翼晉未肅拜同副承旨洪仁浩未肅拜注書金孝建仕一員未差假注書趙台榮仕直事變假注書張錫胤仕
정조 11년
沈豐之啓曰副校理李洪載曰修撰嚴思憲謂有情勢陳疏經出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 11년
沈豐之啓曰同副承旨李奎緯今日不爲仕進卽爲牌招何如傳曰許遞前望單子入之待下批牌招察任
정조 11년
承旨前望單子入之李祖源落點
정조 11년
傳于李祖源曰京畿監司入侍
정조 11년
以全羅監司啓本罪人李普行物故事傳于李祖源曰徒流案依例爻周
정조 11년
李祖源啓曰副校理李洪載曰修撰嚴思憲牌不進罷職傳旨今方捧入而玉堂上下番俱空事甚未安應敎朴廣源副應敎趙弘鎭校理李百亨徐配修副校理申大尹修撰金熙采副修撰成種仁宋祥濂竝卽牌招以爲推移入直之地何如傳曰允
정조 11년
李祖源啓曰卽者議政府錄事來言右議政兪彦鎬伏見傳敎之下內閣者臣之怠慢廢禮之罪無所逃誅驚惶震懍罔知攸措走伏金吾門外恭俟鈇鉞之加云係是大臣去就敢啓傳曰今番參班在卿藩任還朝之後也見任新拜之後也不參不若進參而必因事故之致豈或慢忽而然勿待命事遣史官傳諭時任大臣例有命召去來而謂以忘置不爲稟旨雖因生疎之致不可無飭同副承旨李相源推考命召一體傳授
정조 11년
李祖源啓曰卽者義禁府都事來言右議政兪彦鎬今方待命於金吾門外云係是大臣去就敢啓傳曰知道
정조 11년
李祖源啓曰卽者中樞府錄事來言行判中樞府事李福源廢職曠禮罪在罔赦嚴飭之下震惶無地走伏金吾門外恭俟威譴云係是大臣去就敢啓傳曰卿以同堂三人之聯參一班爲滿盈每有輪次進參之擧予固嘉卿心胥命萬萬過矣安心勿待命事遣史官傳諭閣吏杖治事原傳敎爻周以安卿心
정조 11년
李祖源啓曰卽者義禁府都事來言行判中樞府事李福源今方待命於金吾門外云係是大臣去就敢啓傳曰知道
정조 11년
李祖源啓曰卽者議政府錄事來言右議政兪彦鎬以爲廢闕常禮合被重勘雖承溫諄之諭彌增震懍之私有不敢晏然退歸仍爲胥命恭俟處分云仍納命召何以爲之敢稟傳曰勿待命事更遣史官傳諭仍傳命召
정조 11년
李祖源以吏曹言啓曰肇慶廟參奉洪養默呈狀內矣身一疾危篤刀圭罔效床席須人飮啖全却而三十從仕載在令典矣身今年爲二十四歲揆以法例亦難蹲冒且秋享大祭受香隔日情病俱難蠢動無路斯速入啓變通云洪養默之身病旣如是沈重年限又不滿三十則勢難行公今姑改差何如傳曰雖有承傳當待年限備擬而曾有年前定式且有向者相奏渠之如是處義似無怪矣旣無勿拘之命檢擬雖曰不審是誰之孫豈可旣除旋遞此草記置之使之受香
정조 11년
李祖源以賑恤廳言啓曰南部倭館洞任掌李加八里今月十六日路傍得年可二歲許遺棄男兒同里居良人金海奉欲爲收養貧不自食願爲受料告于南部自該部今十八日牒呈依節目給料使之乳養之意敢啓傳曰知道
정조 11년
李祖源以備邊司言啓曰頃因本司草記批旨原州前判官李時淵給由後道伯之不爲修報該曹委折嚴關査問矣卽見原春監司金載瓚所報則以爲原州前判官李時淵受由上京時吏曹粘移依例成出卽付該判官上去之行使之卽呈該曹而上京後委折果未及聞知伏承傳敎內辭旨萬萬截嚴不勝霣越不知攸措爲辭矣原州前判官李時淵日前以受由上京時本道報吏曹文跡粘呈于本司自首其掩匿之罪而今此報辭又若是丁寧該判官之欲諱行止竝與道臣關由該曹之文跡匿而不呈及夫査問命下之後始欲首實於本司者尤萬萬駭痛此不重勘大關後弊原州前判官李時淵卽令該府拿問嚴處何如傳曰允然則道伯似無罪分揀李時淵待病間拿囚重勘前下批旨及此草記枚擧關飭諸道可也